khistorydata/jeongjo-sjw-relations huggingface dataset:
정조 21년
尹致性啓曰行都承旨李城輔在外行左承旨李集斗行右承旨李晩秀監印所進右副承旨李肇源緣故出同副承旨李泰永監印所進去臣吏兵批兼進之意敢啓傳曰知道
정조 21년
有政吏批判書宋煥箕在外未肅拜參判徐邁修進參議未差同副承旨李泰永進啓曰判書宋煥箕在外未肅拜參議未差小臣獨政未安何以爲之敢稟傳曰仍爲之以申鳳朝爲兵曹參知李義綱爲刑曹參議李祖承爲同經筵
정조 21년
兵批判書李祖源進參判柳誼入直參議李文會病參知未差右副承旨李肇源進以蔡弘履爲副摠管朴恒源柳鼎周權重彦羅潤祿爲同知金聖彬爲忠翊將任希遠爲僉知李義彬金光顯李景彬爲五衛將同知單崔得逵僉知單金昊吉閔心爀李廷顯前五衛將千世弼仍任事承傳大護軍丁範祖護軍尹弘烈李邦榮金翊休姜游崔兪彦修李秀憂趙武範鄭東愼尹弼秉副護軍睦萬中李枰申光祐金達淳金宅礪都摠管單蔡弘履
정조 21년
李泰永以內閣言啓曰今九月朔新舊選抄啓文臣親試及試射以何日擧行乎敢稟傳曰再明日爲之
정조 21년
李泰永啓曰今九月朔新舊選抄啓文臣親試及試射再明日爲之事命下矣處所以何處爲之乎敢稟傳曰春塘臺爲之
정조 21년
李泰永以弘文館言啓曰新除授副修撰宋祥濂時在江原道江陵地經筵入番事緊請斯速乘馹上來事下諭傳曰依啓
정조 21년
李肇源以兵曹言啓曰本曹草記各廳堂下武臣朔試射未滿四十人決棍無分人汰去事批旨內知道武兼黃潤銓連爲居首可知其善射陞敍調用而堂上朔試射連三次居首加資堂下亦豈不然詳考申明定式後草記陞敍陞資間論賞俾有有賞有罰懲勸竝行之實效朔射亦國射何渠不若行首監試之宣傳官廳射會乎事命下矣取考謄錄則二去甲子年因大臣陳達二十五矢賜馬二十六矢以上邊將除授連三次居首則別樣論賞事有所定奪而其時準分居首者或施賜馬之典或施邊將除授而已至於辛丑以後無論賜馬與邊將俱無可考文蹟矣臣意則自今爲始依舊例二十五矢居首者施以賜馬之典二十六矢以上居首者邊將除授以爲遵古規勸來後之道而連三次居首者則雖無前例其在激勸尤宜有區別施賞之擧事係恩典臣曹不敢擅便上裁何如傳曰依此草記爲之連三次居首者不必別作層節臨時草記稟旨以爲施賞之地可也
정조 21년
李肇源以訓鍊都監言啓曰今九月二十五日景慕宮展拜時因兵曹節目金虎門軍三十名除出把摠李仁默哨官申大益率領挾輦侍衛集春營軍五十名哨官朴旨鳳領赴都領營門還宮後各還直所而竝待標信擧行之意敢啓傳曰知道
정조 21년
禁府啓目漢城前判官柳肅之原情云云問目內辭緣泛稱遲晩刑推得情何如判付啓除刑推議處爲良如敎
정조 21년
刑曹參判申耆疏曰伏以臣專對之任猥叨出疆之日旣卜矣臣之父母墳山在於京畿抱川地隔歲將離孤露增感而職名縻身往省無路前於臣遠役者輒陳私懇皆蒙恩許則顧不敢獨阻仁覆之下略綴短疏冒煩崇聽伏乞聖明俯垂矜諒特賜數日之暇獲伸瞻掃之情不勝幸甚臣無任云云答曰省疏具悉卿其依所請往省
정조 21년
大司諫成鼎鎭疏曰伏以臣百無肖似偏被恩私通籍後二十四年之間一毛一髮一資一級罔非我殿下默運造化曲費生成之澤也東壁銀臺之銜一旬之寵擢相隨南邑專城之榮三載之便養已極恩渥至矣志願畢矣人臣之受知於君父者從古何限而夫豈有庸陋如臣而遭遇如臣者乎臣每中夜思惟莫省所以惟有感淚之被面而已乃者諫長新命又下於夢想之外臣於是益不勝惝怳蹜踧莫知措躬之所也臣之一身臣不自有只恃天地之大雨露之仁矣矢心向前不暇他顧則區區廉防尙何可論而第念是職地望自別左右思度承膺無路且臣母病際玆添劇跬步離捨實非其時故召牌之下荐犯違傲至於自阻候班未伸蹈舞之誠分義全虧隕越冞增伏願聖慈亟賜鐫遞以安微分仍治臣逋慢之辜以肅朝綱焉臣於乞免之章何敢贅及他說而臣之重入臺地已過十年之久矣三司懲討之請尙靳兪音例賜批旨迄無究竟之期不循輿情間有過中之擧傳啓中諸賊假貸自如人心何由而底定亂逆何自而懲畏乎伏願聖明一恢乾剛亟允群請以爲宗社臣民之幸焉臣於今番監試試官事竊有所慨然者場屋百弊專由早呈而早呈之弊由於掌試者之早取也多率隨從爭先攔入者爲其早呈也借書挾冊不憚犯科者爲其早呈也惟我殿下深軫其弊特定呼呈之限申明取晩之法行之有漸將覩實效今秋大比之科二所被選之文則幾盡出於三四百張之內其餘數千張殆不見收多士失望之歎已無可議而朝家信令之意顧安在哉大抵呼呈之法欲禁早呈之弊而呼呈之後只取其早不取其晩則爭先納券之弊固將自如矣早呈之習旣復如前則場屋間許多般痼弊亦必繼此而蝟興此豈我殿下屢勤警飭之盛意也哉臣謂該所掌試之臣施以譴削之典以信朝令以正士趨斷不可已也至於陞庠之試限內設行之敎何等申嚴而比年以來依舊恬嬉和煦涼節一向虛送必於風饕雪虐之時汲汲設場多士受傷之弊無容更議且都下士讀書之暇惟是深冬數朔而每當其時長在泮庠顧安有對卷之日乎若慮躁競之成風早自革罷則已旣姑置之則專事因循過期不設者甚非所以對揚聖意勸奬多士之道也伏願聖明依前敎更加嚴飭陞庠畢試之限若過十月則泮長及敎授從重論勘以爲定式遵行之地焉學校享祀之典法意何如而近來列邑怠慢成習籩豆無序牲醪不潔擎跪升降之節盥洗呼唱之儀錯雜殽亂殆不成樣此莫非爲守令者不擇校儒之致也一鄕中文識稍優欲自修潔者學宮一步便不投足其餘出入之人太半是蒙經蔑識鬪鬨起鬧之流也享祀不潔專由於是當今儀文大備百度維新凡於典祀之間聖上之至誠躬奉實有以觀感一世而獨彼術校之間猥雜若是非徒有識之竊歎亦爲聖代之久典伏願聖明申飭方伯使守土之臣必擇其文雅自修之士俾掌齋任每當典祀之時先期躬自檢飭罷享而必親嘗餕一有怠忽大而論報小而施罰則州校禮享庶或有一新之美矣列邑軍額之有名無實已成痼瘼雖難猝變而其中行之甚易得之甚多者蓋有一事卽不過除汰其冗雜名色以補其不足之數也夫鄕民之逃避軍丁不一其路而若以其最著而尤甚者言之勢家墓奴或至一村之多而全數頉役契坊村民雖有百室之富而初不徵額以至除番軍官之名願納校生之類莫非行賂圖免遊手閑居而其餘疲癃殘疾貧窮老弱之人苟充執殳之列簽額之乍充旋闕實由於是而設幸無闕緩急何所恃乎爲守令者非不深知其弊源而難於更張擧皆因循若自朝家一番嚴飭於方伯使守土之臣凡係名入於雜樣名色者一竝條列成冊一送上司一置該邑以爲隨闕塡代之地則許多精兵可得於一朝之間伏願聖明財度焉至於鄕軍上番之弊古制猝難釐革而其中陞戶之軍其額最小其弊最多不可無一番變通之道矣御營鄕軍雖不過數年一上三朔還下之規而尙有許多之弊況被陞戶之軍每一搜括闔境騷擾丁年赴番皓首還鄕其所種種逃躱至於營邑生事之境者亦是必至之勢也今若自京營抄出有根着好身手者代充其額而其所資裝之費徵給於在鄕原軍及保人等處有若除番錢之例則都下閑民必多聞風而願赴外邑痼弊亦當從此而少紓伏願聖明俯詢各營將臣以爲裁處之地焉臣無任云云省疏具悉監試二所試官事旣有朝令則焉敢違越取早乎依施陞庠事嚴飭使之嚴冬前畢試學校享祠執事校儒事軍額事道臣若着意嚴飭必有其效而先從黃白之弊欲於今秋駕過十邑拔例釐正之意面飭道伯邑宰者已有月矣然又付之申令更欲寬限逐邑別遣繡衣或宣傳官考察勤慢其中不謹守令無論侍從斷欲勘以師律以爲振肅頹綱之一助未知其間營邑擧行果如何也陞戶軍事其弊可勝言哉然而因循至今蓋出於重愼令廟堂第又講究好道理稟處而南邑尤甚處來式停抄與退限間亦令指一草記爾其勿辭救護
정조 21년
丁巳九月二十四日辰時上御便殿左承旨右承旨同副承旨入侍時行左承旨李集斗行右承旨李晩秀同副承旨李泰永記事官金履永記注官金良倜記事官吳泰曾以次進伏訖上曰曺錫中持儀軌謄錄入侍賤臣承命出傳與副司正曺錫中偕入進伏上曰近日慈宮消日甚難儀軌謄錄欲諺飜以進諸臣中曉解諺文者分掌翻出期於速成可也命退諸臣以次退出
정조 21년
丁巳九月二十四日辰時上御重熙堂右承旨入侍時行右承旨李晩秀記事官金履永記注官金良倜記事官吳泰曾以次進伏訖晩秀曰御題事體至爲嚴重年前以京外試題中或有御題同題者本閣考察論勘事著爲令式而今番監試時飭敎又下至有諸道京試官詳覽前後題錄之命而追聞京試官等只謄今年題錄以去云擧行之慢忽極爲駭然當該京試官竝拿問處之此後則依成均館所藏御題題錄之例自本閣謄出臨軒題叢一通分送各一件於四學八道西都使之奉藏而每歲末各其道守臣報本閣謄去當年所下御題次次添付臨科考覽俾無如前欠敬之弊又成置題錄四件於本閣每式年四道京試官下去時依御史齎去事目例分授齎往復命時還納本閣事定式施行以爲尊事體之道何如上曰依爲之似此無難之事定式未久違越乃爾近來紀綱有如是生疎之京試官何責乎漢城一二所之題錄持去亦未可知式年科擧事目啓下也若爲分明措辭則豈有是乎其時禮曹判堂捧現告勘以違越受敎之律事分付該府此後申明嚴飭京外載於內閣所在御題題錄而試官之蹈襲用之於大小科場者試官嚴勘不卽執奏則當該閣臣及監試官亦爲重勘以此擧條揭板於南宮泮宮及內閣臺廳四學丕闡堂以尊事體以信式令可也出擧條命退承史以次退出
정조 21년
丁巳九月二十四日午時上御重熙堂左副承旨入侍時左副承旨尹致性假注書呂東植記注官金良倜記事官吳泰曾以次進伏訖上曰史記英選分給今日待令諸文臣使之懸吐後承旨與之精準以入可也仍命退承史以次退出
정조 21년
丁巳九月二十四日申時上御便殿軍士房承旨入侍時行右承旨李晩秀假注書呂東植記注官金良倜記事官吳泰曾以次進伏訖上曰來待諸臣入侍出榻敎賤臣承命出傳與華城留守徐有隣壯勇提調鄭民始摠戎使趙心泰偕入進伏上敎有隣曰外使上來有何設施之經綸乎有隣曰有若干條件列錄以來而蓋軍制之團束及生財取用等事也上曰提調亦已見之否民始曰臣於閤外與內使及前外使亦相議以爲其中有便有不便云矣有隣曰軍制則條件旣多便否或異生財一事提調亦以爲可成矣上曰此是何事民始曰此蓋大同田稅中三千結分捧米太者自本府以錢收捧戶曹惠廳之所納米太者以詳定價納錢則其所贏餘爲萬餘金歲取萬金不爲不多矣上曰軍制諸條諸議云何民始曰臣旣未詳於本府民情故不敢質言其可否矣心泰曰諸條所論揆以民情亦多有可行者而此皆先得生財之道以爲區處之方然後當有次第團束者而非一時遽議之事也民始曰臣以爲財穀則猶是稟處可得之事而營府之急務莫先於規模紀律先立其大者然後次第節目自當就緖矣上曰今已迫昏外使明日入來以畢其奏可也心泰曰城役所所餘材木今方修成冊傳掌于新留守而以其實數付之外整理所後轉報內營以爲句管之地恐合事宜故敢此仰達矣上曰依爲之出擧條仍命退諸臣以次退出
정조 21년
行都承旨李城輔在外左承旨尹致性坐直右承旨李肇源坐直左副承旨李海愚坐右副承旨魚用謙坐同副承旨李基讓未肅拜注書金履永仕柳遠鳴病假注書呂東植仕直事變假注書宋應圭仕
정조 21년
藥房提調臣李時秀副提調臣李泰永啓曰伏未審日間聖體若何寢睡水剌之節何如臣等率諸御醫趁早入診詳察聖候爲直王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 21년
上詣景慕宮展拜罷後內閣政院玉堂藥房口傳問安答曰知道
정조 21년
尹致性啓曰明日常參經筵取稟傳曰停
정조 21년
李肇源啓曰備邊司郞廳來言今日賓廳日次而景慕宮展拜相値不得來會云矣敢啓傳曰昨夜有依例來會之命而司謁誤傳此啓辭置之使之來會
정조 21년
李肇源啓曰今日次對兩司當爲進參除在外未署經疏批未下傳旨未下受由外未肅拜行大司憲李秉鼎卽爲牌招何如傳曰允名以擇差尙無行公之日可謂名實不副此後嚴飭
정조 21년
李肇源啓曰行大司憲李秉鼎牌不進掌令許鍒持平鄭魯榮李垿傳旨未下執義申禹相在外掌令申若樞呈辭監察茶時之意敢啓傳曰知道
정조 21년
傳于尹致性曰右副承旨入侍
정조 21년
承旨前望單子入之申耆魚用謙李海愚落點
정조 21년
兵曹口傳政事護軍李晩秀李集斗副護軍李泰永以上竝單付
정조 21년
李肇源啓曰新除授行左承旨申耆時在京畿抱川地斯速乘馹上來事下諭何如傳曰許遞前望單子入之待下批牌招察任
정조 21년
以司諫鄭景祚獻納丁志元掌令許鍒持平鄭魯榮李垿牌不進罷職傳旨傳于魚用謙曰只推
정조 21년
以申鳳朝尹永儀囚單子傳于魚用謙曰分揀放送
정조 21년
尹致性以景慕宮都提調意啓曰本宮御覽植木帖子每四季朔修整以入矣今季朔則別無生枯之可以修整者御覽植木帖子不爲請出之意敢啓傳曰知道
정조 21년
丁巳九月二十五日巳時上御春塘臺右承旨右副承旨同副承旨入侍時行右承旨李晩秀右副承旨李肇源同副承旨李泰永記事官金履永記注官金良倜記事官吳泰曾以次進伏訖上曰今此內試射內外使旣皆以試官登筵華留昨日未畢之奏條陳可也華城留守徐有隣曰臣待罪本府纔近三朔而地形軍制有不得不變通者蓋水原處在安山龍仁振威始興果川之間則其在四面拱護之道只屬安山龍仁振威而不屬始興果川已非環遶協守之意摠戎廳屬始興果川越水原而隷於南陽亦涉不便今若以始興果川屬之水原一作北城協守將一作通衢遊兵將若其軍摠則南陽仍屬摠廳而本邑來伍十哨陽川來伍一哨合爲十一哨又以南陽壯抄一哨充補與坡州長湍同爲十二哨守禦廳親牙兵卽大將親率而不爲入屬於城堞排立之列則多寡別無定數雖減五哨尙餘八哨比諸他軍門其數夥然且見今畿內軍丁加定五哨納米軍亦必難便直爲減數以來左右部所屬牙兵三哨把下二十餘名此則入於五營之制者勢難闕伍以三田渡津軍官二百五十人鎭牙兵二哨之不入於城堞排立而只納身米者中分作牙兵把下軍屬之左右部收米則仍屬本鎭龍仁果川親牙兵旣已減來則不可獨置其屯屯田亦爲移屬而各屯所收各穀八哨牙兵收米竝以守禦廳每年移納本營錢中依此數劃給米穀作錢條使之來納本營則別無給代難便之端摠廳屬安山始興壯抄二哨移來之代三營將各色標下輜重軍多寡不一若依京營門例量宜存減則可得二百五十四名以此移作壯抄二哨而仍令收米三斗則可無給代之事左部壯抄十三哨中一哨移付南陽二哨移付水原而三營標下之除出者當爲二哨則左部比右部減一哨若就各哨中或若干減數或軍需保中移錄以備十三哨似好竝以此分付守摠兩營水原前屬龍仁等三邑協守軍爲十二哨今屬始興果川束伍五哨安山始興壯抄二哨龍仁等三邑守廳牙兵八哨合二十七哨足爲一營五司之軍此則自外營團束磨鍊定制施行何如上曰依爲之出擧條有隣曰摠廳屬始興果川旣已移屬外營摠廳所在兩邑兵符左隻令政院收取頒下外營何如上曰依爲之出擧條有隣曰內營鄕軍合操向伏承停止之命而外營合操旣有備局行會當以十月內擇日擧行故敢此仰達矣上曰外營合操一體停止可也出擧條上命書榻敎曰明日親試試官提學鄭民始病代原任直提學金載瓚爲之原任直閣南公轍病代檢校直閣金勉柱爲之原任直提學徐龍輔直提學李晩秀原任直閣金祖淳代原任直提學鄭大容原任直閣徐榮輔爲之又命書榻敎曰明日抄啓文臣秋季朔試射時試官原任直提學金載瓚移差代行護軍李祖承爲之命書傳敎曰左承旨右承旨同副承旨許遞前望單子入之待下批牌招察任上曰前承旨李集斗李泰永令該曹口傳付軍職出榻敎命退諸臣以次退出
정조 21년
行都承旨李城輔在外左承旨尹致性坐右承旨李肇源坐直左副承旨李海愚坐直右副承旨魚用謙坐同副承旨未差注書金履永仕直柳遠鳴病假注書呂東植仕事變假注書宋應圭仕
정조 21년
李海愚啓曰合辭方張之時兩司無詣臺之員事甚未安除在外受由未署經疏批未下外未肅拜呈告人員竝卽牌招何如傳曰允
정조 21년
以掌令許鍒持平鄭魯榮李垿司諫鄭景祚獻納丁志元牌不進罷職傳旨傳于李海愚曰只推
정조 21년
以同副承旨李基讓牌不進罷職傳旨傳于李海愚曰只推更爲牌招
정조 21년
李肇源以兵曹言啓曰卽接西道參軍李學道牒報則訓鍊都監所授北岳山東邊第一城廊近處體城四間許頹圮云令繕工監爲先把子圍排分授軍門急速修築而把守軍兵亦令該軍門量宜定送限改築間嚴加守直之意分付何如傳曰允
정조 21년
李肇源以兵曹言啓曰依下敎昨日擧行承政院軍士房書吏張錫圭決棍十五度今日擧行承政院書吏廉得範韓守訥金守正白弘運洪胤珉藝文館書吏高應奎等各決棍七度之意敢啓傳曰知道
정조 21년
李肇源以壯勇營言啓曰本營來冬等試射時將官將校各技入格優等人別單書入之意敢啓傳曰知道
정조 21년
李肇源以訓鍊都監言啓曰都城本局分授北岳東邊第一城廊近處體城四間許頹圮處卽速修築把守軍兵量宜定送事自兵曹草記矣今日爲始砲手二十名將校一人率領限改築間輪回守直之意敢啓傳曰知道
정조 21년
李肇源以摠戎廳言啓曰本廳所管北漢城堞修改事擧條批旨內依爲之漢北門城役監董人尙未論賞必有抑鬱之歎別單書入可也事命下矣謹依批旨乙卯年漢北門城役時監董將官以下姓名修別單以入之意敢啓傳曰知道
정조 21년
掌令申若樞啓曰守令之職旣所以體九重分憂之念任百里牧民之責而刑杖之具皆用較定之制者寔出於我聖上好生之德意也苟或有枉法殺人則其罪罔赦而今此昌原府二十五人殺死之事何其酷也何其冤也噫彼李汝節以遐方卑微之類荷聖明拂拭之恩屢典郡邑不思圖報殘虐貪饕卽其平生伎倆而及叨南邑益肆暴虐數年之內擅殺人命若是夥然其中亦多有至慘而至冤者則其心之忍胡至於此噫殺人者死其律至嚴一人猶然況此近三十之多乎其蔑法戕人之罪不可歸之於因公邂逅之科今若以官長之故不用當施之律只行編配之典則無辜之冤無可雪之道償命之法無可用之地矣請寢李汝節定配之命更令王府嚴覈取服施以當律新除授執義申禹相時在忠淸道韓山地請斯速乘馹上來事下諭答曰不允下諭事依啓
정조 21년
同副承旨李基讓疏曰伏以臣近年所蒙被殊恩異渥傍觀者亦爲之相顧惴懍況臣當之乎臣實無寸勞分長而上則乃月除歲擢臣雖知殿下之念臣先故不欲棄其遺裔然於臣則倖也非分也災也非福也臣常一奉除旨輒感泣徊徨旣以驚恩造之罔極旋自懼承受之匪器夙夜憂悸如無所容但自念報效無地只有奔走服勞如在蔭班時猶可爲絲毫自力之方故有除輒膺不遑他顧果然過福之災忽自無中而生始也銓家施罰繼又臺評峻發貪籠冒恩理必憤敗臣固自訟之不暇豈敢較絜於其間哉然第於伊日回鑾之後臣在院直伏承口傳下敎有事係四件事鳴冤之類可防可施自有該曹回啓政院不必存拔雖四件事外若係民瘼及屢經呈訴者竝爲抄啓之命故臣只知奉承爲恭不敢自主已見果爲一竝抄入初不爲左右取捨之計伊日之事只此而已無論銓家與臺地旣未知其時事勢則責臣以生疎昏謬臣固當受以爲謝外此云云雖屬情外而事會適爾人言自至亦何敢費辭分疏以爲自明之計乎靜言思之無往而非臣罪尙誰尤哉臣於日前除職時但聞有銓罰而未知其由故草草短章略陳私懇未及承批已蒙恩遞繼聞有臺參方自愧悚不意今除旨復下召牌荐臨而顧臣難進之義比日前又倍蓰矣玆敢申暴衷情仰瀆崇嚴伏乞聖慈特垂鑒察亟遞臣新授職名仍治臣逋慢之罪以謝人言以存國綱焉臣又竊伏念臣出脚未幾顚沛如此今後可知從今自靖之道只宜懼榮畏寵杜門斂跡以庶幾無大過耳倘殿下哀憐臣而欲全保之幸自今不復責臣以職事屛斥退黜使得自在於陶鎔生成之化卽臣大願也臣無任云云省疏具悉名義至嚴嚴如鈇鉞然後彝倫乃敍以予因俗敷治事事要欲方便之心猶且念念於名義二字二十年如一日不敢專彼而忽此則忽於韓孝純事隄防威斷豈或不及於二十年來堅定之名義乎使之回啓者政欲勘律也前此七番嚴處皆在於回啓間又十許番勿論緣於直以以猥拔之而然較東較西使之回啓爲嚴隄防乎直以猥拔爲尊名義乎我心之權度卽一部麟經筆法則何物銓堂乃敢螮蝀於太淸稂莠於嘉苖使益下之人志有轉惑之慮漸壞之世道有愈捏之歎與近所云云之發揮卞明之規模何其太相反乎旨意之莫宣古人猶譏有司之過況乎閼而晦之祕而不彰近理而亂眞殆若不敢斥言而歸罪承宣者然如許銓堂宜有規正之擧闡明自初處分之微旨奧意而適因坐他罪勘罷更不抉摘處分且聞行公之右相聞知亦在最後云然則今日朝象可謂寒心乎否乎所謂云云之規模亦云立乎不立乎今此更招之命非爲爾也所關何如則又敢逡巡乎兼爲一伸廉防爾則遞差
정조 21년
丁巳九月二十六日辰時上詣春塘臺新舊選抄啓文臣親試試射入侍時左承旨尹致性右副承旨魚用謙假注書呂東植記注官金良倜記事官承膺祚以次侍立訖上具戎服乘輿出萬八門保定門由明光門靑陽門詣春塘臺降輿御幕次上曰外儀整齊試官率抄啓文臣行禮可也引儀唱試官以下行禮原任直提學李秉模二提學沈煥之原任直提學金載瓚檢校直閣金勉柱行護軍李祖承李書九兵曹參知申鳳朝行副護軍崔光泰以次入就拜位行禮訖陞殿秉模曰臨殿勞動風日不和聖體若何上曰一樣矣上曰懸題紙入之煥之捧懸題紙進伏上命書御題龍門有遺歌七言古詩押歌懸題訖上曰諸文臣知解題乎用謙曰有知有不知云矣上曰然則必次次知之矣使於不老門內製進可也又敎曰試射先爲設行而其中不善射者以自不懸入可也用謙跪啓宰樞執鼓矢數執鼓上曰親試試官姑退于鑄字所以待收券可也秉模等姑退上曰軍士房代房承旨入來可也賤臣承命出傳右副承旨李海愚進伏試射訖海愚跪啓拾箭擂鼓上曰春等試射入格人尙未頒賞今番一體擧行可也頒賞訖祖承等先退上曰應射人以賦代詩明日午前在家製進可也仍命書賦題巴陵酒醉洞庭秋頒乎諸文臣敎致性曰此題似曾有升補詩題矣致性曰故右相尹蓍東初爲泮長時以詩出此題矣上曰今日旣兼行親試試射而旣有不應射之人則使之又試此題以代其射而此則以門鑰爲限可也上還內承史以次退出
정조 21년
行都承旨李城輔在外行左承旨申大顯未肅拜右承旨尹致性坐直左副承旨蔡弘遠牌不進右副承旨李海愚坐同副承旨魚用謙坐直注書金履永仕柳遠鳴病假注書呂東植仕直事變假注書宋應圭仕
정조 21년
魚用謙啓曰明日常參經筵取稟傳曰停
정조 21년
魚用謙啓曰來初一日輪對日次矣敢稟傳曰當次人受點後日次待令
정조 21년
李海愚啓曰御營廳將官來言今日本廳軍兵日次私習云矣敢稟傳曰知道
정조 21년
李海愚啓曰大司憲掌令一員未差執義申禹相在外掌令許錄持平鄭魯榮李垿牌招啓辭未下監察茶時之意敢啓傳曰知道
정조 21년
李肇源啓曰昨日展拜命下之後禁御兩營軍兵磨鍊單子與草記來到而不卽趁時入啓至於經宿留置之境職在該房不能照管察飭致有此前所未有之擧臣不勝萬萬惶恐待罪之意敢啓傳曰禁推
정조 21년
傳于尹致性曰因憲臺許鍒之啓開留去來事旣下不允之批則停連間當有出場而昨日詣臺臺臣不爲傳啓又不停啓致使臺啓便歸沒着落事未前聞而該房承旨亦不論責所惜者流來臺體當該承旨禁推詣臺臺臣罷職
정조 21년
尹致性啓曰左副承旨李海愚禁推事命下矣依定式遞差傳旨捧入之意敢啓傳曰知道
정조 21년
傳于魚用謙曰泮長泮宮進有司堂上有闕代禮判加差與他堂分往左右相家回啓狀啓問議傳筵敎仍令廟堂草記
정조 21년
魚用謙以弘文館言啓曰本館上番校理臣朴吉源以中學兼敎授今日儒生試取事晝仕出去之意敢啓傳曰知道
정조 21년
傳于尹致性曰學製旣令昨日爲之則今日始爲之以晝仕草記者此亦不遵令之一端駭然莫甚當該學敎授朴吉源先遞差後禁推待就囚以草記公罪考律勘放使之還直館中學敎授中時帶書狀及閣直印所進去人等竝許遞旣會之諸生不可空還卽令泮長入泮試取仍設合製然後出去陞試亦令來月內畢試計劃粘目修啓更以陞庠事登聞其可曰紀綱乎以此嚴飭
정조 21년
以慶尙監司李亨元狀啓謹依飭敎守令請由切勿許施事傳于魚用謙曰行會前諸道守令中如有上來者今日內下送後令該曹草記
정조 21년
魚用謙啓曰因水原留守徐有隣所啓摠廳屬始興果川旣已移屬外營摠廳所在兩邑兵符左隻令政院收取頒下外營事擧條啓下矣摠廳所在兩邑兵符左隻使之來納自本院定禁軍下送水原府依例營上事摠戎使及水原留守處下諭何如傳曰允
정조 21년
魚用謙啓曰吏曹郞廳來言承旨及臺諫有闕政事取稟傳曰明日爲之
정조 21년
傳于魚用謙曰承旨前望單子入之待下批待開門牌招
정조 21년
承旨前望單子入之申大顯蔡弘遠落點
정조 21년
以李海愚囚單子判付內分揀放送爲良如敎
정조 21년
兼春秋金珍恪狀啓臣今二十一日二更量敬奉聖諭本月二十四日酉時量馳到忠淸道連山縣官寺洞傳諭于判府事金憙所住處是白乎則以爲臣猥陳自列之章恭俟嚴處之命匪意史官遠臨誕宣聖批辭旨隆重罪反爲榮無狀賤臣何以得此隕越之餘不勝感泣云矣故臣旣伏承史曹判書宋煥箕處傳諭之命轉向懷德之意緣由爲先馳啓爲白臥乎事是良爾詮次善啓向敎是事踏啓字
정조 21년
魚用謙以戶曹言啓曰時御所內各司依定式發遣本曹正郞臣尹光心與兵曹參知臣申鳳朝佐郞臣金裕己東所衛將臣李恒訥西所衛將臣李義彬南所衛將臣金光顯北所衛將臣尹致宖眼同看審則姑無頉處之意敢啓傳曰知道
정조 21년
魚用謙以備邊司言啓曰卽見慶尙監司李亨元災實分等狀啓則淸河等十九邑置之尤甚慶州等二十九邑置之之次聞慶等二十三邑置之稍實後錄諸條竝請令廟堂稟旨分付仍以爲各樣災頉另飭列邑査櫛報來之際自致時日之差遲容俟槪狀之來到應俵結數續當指的仰稟而之次尤甚邑精抄最歉面里至殘民戶隨緩急量宜賙恤在所不已歲前救急春後設賑與各該守宰爛熟商確次第經紀當賑邑數所入穀物追後陳聞爲辭矣其一今年穡事一坪之內災實相懸無論稍實之次尤甚邑面里分等事也其一各邑舊還沿江海邑各年未捧未拯米太拯劣米太今若如例徵捧則勢將侵及隣族恭俟處分事也其一居昌等四邑還穀中限年分捧條在前舊還停退之時或有竝論之例恭俟處分事也共一還穀若以本色責納則必有難辦之慮尤甚邑尤甚之次面里之次邑尤甚面里三分一尤甚邑稍實面里之次邑之次面里稍實邑尤甚面里四分一之次邑稍實面里稍實邑之次稍實面里五分一以相當穀準折代捧待明秋還作本色事也其一山城餉還今年分給條中三分一輸納山倉三分二捧留平倉事也其一京外徒流之類限明秋勿定配所於尤甚之次邑事也其一推奴徵債限明秋防塞事也今年本道分等最難區別而其所論列頗有可據依狀請施行此等災實參錯之歲面里分等卽是不可已之政亦爲依施各邑舊還停退事向奉筵敎卽已行會今無可論各年未捧未拯米太拯劣米太事其所未捧多在於沿邑被災處特爲限明秋勿徵居昌比安固城高靈等四邑還穀限年分捧條停退事旣與新還稍異此亦一體依施至於還穀代捧決不可輕許之事而道內事情恐不得不略加闊狹所請分數不至太濫城餉分給條中三分二捧留平倉事實爲目下紓力之道竝與尤甚之次邑勿定配所推奴徵債防塞事依狀請施行之意分付何如傳曰允自聞癸丑還起之無異勤捧念及嶺民對飯不下咽曾煩査頉之諭且因舊伯之狀請各邑陳處許令降續此二件事俱有實效庶可以不噎而加匙近俗啜茗成習而年來特却藥院日供之煎茶區區苦心在於爲嶺民薄自奉凡在宣化分憂之地者倘能以予心爲心寧有靑山之白徵乎且況降續之擧望在足民足財則又或田卒汚萊日不闢百畝置營邑焉用而將使朝令便歸欺民不亦駭痛之甚第又關飭道伯書此批旨於壁間慥慥頻頻看作茶飯工夫莫敢放忽常若九重之燭照在頭上可也
정조 21년
魚用謙以備邊司言啓曰嶺伯狀啓不言停退一款可謂得體而觀於狀啓災形如許則畢竟停退當分明及今先爲分數爲可左右相所見問議錄入蠲恤前例中甲寅諸條卽無前之特恩蓋以廣慈惠也今年嶺邑之最尤甚處民情可知狀請外條件卿等或有思及於便民之事蠲恤之政乎一體問奏事伏承下敎矣依下敎分往問議則左議政蔡濟恭以爲雖以道啓觀之災形如此新還恐無準捧之勢與其臨時停退虛實相蒙無寧出自特恩先期知委使還納之民曉然知當納之數似爲得宜而至於分數則若至四分一五分一窮民初無實惠奸吏益肆用奸分數中此若不爲擧論便民蠲恤恐莫大於此矣餘外事都在道伯與守宰臨機闊狹之如何自廟堂似難遙度而硬定云右議政李秉模以爲歉歲蠲恤係是特恩而近來民情少遇災荒視同常例莫重恩典豈有前例之可言而俯詢至此若於最尤甚如淸河玄風昌寧靈山興海大丘等邑尤甚面里親還餉限三分一停退其餘勿論此外則各宮房各軍門各衙門火稅及畓摠無論三等邑從實執卜似爲實惠而旣非通一道大無則有不敢直爲仰請云矣敢啓傳曰知道與其後時豈若先期發令之爲勝新還當捧中最甚處三分一停退其餘雖於眞箇稍實處豈無豐乞一竝付之道臣隨其民情量宜停退如是下敎者一付之道伯欲觀擧行之何如也其實意在實惠之欲爲下究而火稅屯畓輕歉事依右相議施行事行會奴貢米布錢義僧畓錢難捧處亦爲停退事分付可也
정조 21년
李海愚以禁衛營言啓曰依定式臣有大進詣南壇奉審摘奸則壇上與階砌紅箭內外俱爲無頉所植松木漸就茂密而禁樵禁松守護等節另加申飭之意敢啓傳曰知道
정조 21년
李海愚以義禁府言啓曰時囚罪人朴吉源待就囚以草記公罪考律勘放使之還直館中事命下矣朴吉源傳旨內學製旣令昨日爲之則今日始爲之以晝仕草記者此亦不遵令之一端駭然莫甚推考罪取考律文則大明律制書有違條有曰凡奉制書有所施行而違者杖一百矣朴吉源杖一百以公罪收續放送之意敢啓傳曰知道如有功議各減一等可也
정조 21년
行大司憲李秉鼎疏曰伏以臣猥叨匪分之職實無進身之望慶節起居跛躄皆起而臣獨未克趨參義分都虧日事違傲罪處冞積迺者賓對有命喉院請牌而飭敎截嚴恩召荐降蠢動無路一味坐違惶隕悸恐罔知攸措噫臣身非臣有也伏惟我殿下愍臣孤立憐臣信心默運造化曲加陶鎔俾得以致位崇顯歷揚華要臣之頂踵毛髮皆聖上賜也臣方仰戴再造之渥俯激一死之願雖湯火而不辭豈夷險之暇擇第玆風憲之長爲任不輕近年以來其選尤峻決非如臣譾劣所可堪承九行刀割抑臣尤有所萬萬慙惶于中者臣雖狂愚顚妄百無一當而惟是矢心藉手以事吾君者只是明義理嚴隄防而已筵奏疏籲有懷輒陳不嫌其出位不憚其煩聽者斷斷此心天鑑庶燭而今叨可言之地反無一言之效夷考從前之秉執則太半乖盩一切矛盾臣雖欲銜恩畏義抗顔冒膺其奈愧初心而失素守何哉至若臣之區區情理無容臣更事煩瀆而顧臣老母近因日候乍涼素患關格之症挾感添篤臣方左右扷將一倍煎悶離捨供職尤無可論玆敢略控至懇仰瀆崇聽伏惟聖慈天地父母諒臣不稱之實察臣難强之私將臣本兼諸任竝行鐫改仍命選部刊臣姓名於憲長之望以重官方以便救護千萬幸甚臣無仕云云答曰省疏具悉設有可從而不從者因此欲爲處義則卿外他人自以爲力能回聽而挺身出脚者果孰爲之卿之言之固容易使他人易地皆效卿尤則都憲一窠無異於無而都憲若此則諫長若此諫長若此則諸臺當若此若此不已兩司將有行公之人乎事體不容若此卿則驪州牧使除授時仕牧使令該曹遞付京職係是外補事當當日下送而疏中請懇許令過由限辭朝
정조 21년
行都承旨李城輔疏曰伏以臣祗奉聖批十行絲綸愈益隆摯以秋涼已久至有必欲致之勤敎侈以喉院之除申以馹召之命又降別諭特加鄭重有非賤臣所敢冒膺惝怳戰慄精爽飛越不知所以自措也竊伏聞元子宮講席日開睿學日進旣畢小學將繼他書誠爲國家莫大之慶也臣久帶宮銜延頸益切每瞻望五雲若將昵侍玉質仰聆誦讀之音而情病所拘奔趨莫遂徊徨戀鬱不能自已仍念銀臺之長職淸任重自非文纓峻望未易承當雖以列朝優禮遺逸之盛擧若此恩命曾所罕聞況以如臣賤陋豈容擬議而十數日之中特旨連疊殊榮相續皆出於拔例寵異之德音臣顧何以對揚萬一乎恭惟我聖上陶鑄一世培養人材之至意如天地之化雲行雨施萬品咸亨欲使人人感發興起皆以儒學相勉而若臣則竊以欺天重戾無路自解惶愧添疾殆成棄物卽此情實四方相傳以爲千萬無似濫猥至此從事經術誠可爲恥云爾則一介微臣之榮顯豈不大有妨於聖朝作成之化哉此臣所以上爲朝廷祈收誤恩而非徒出於私分之不敢當也臣旣不能操心制行以贖欺謾之辜又不能殫誠竭力以效涓埃之報徒辱勤召永負隆私爲臣如此宜在罔赦尙何敢爲雍容辭遜之語仰瀆崇嚴之聽也惟是所叨諸職皆甚緊重有不容一日瘝曠玆敢號籲於天地父母之前伏乞聖明俯垂鑑察亟解臣職仍治臣罪以嚴義分以昭憲章不勝幸甚臣無任云云答曰省疏具悉知申新命豈欲侈其銜也別諭催召企竚冞勤及見來上之牘無意於出脚依舊是惟允除旨前巽辭憲任講官孰非緊重而視見帶夙夜出納之所掌自有劇閑之別而緣卿一味恂恂省中啓板旁邊久曠尙書長席所關國體亦屬非細卿須幡然而馹至仍參各房持公事入侍仍傳曰此批答下諭于知申
정조 21년
行都承旨未差行左承旨李書九未肅拜行右承旨姜彝正未肅拜左副承旨尹致性坐直右副承旨李海愚坐直同副承旨兪漢寧未肅拜注書柳遠鳴病一員未差假注書金熙洛仕呂東植仕直事變假注書宋應圭仕
정조 21년
李海愚啓曰合辭方張之時兩司無詣臺之員事甚未安除在外疏批未下未署經外未肅拜呈告人員竝卽牌招何如傳曰允
정조 21년
傳于李海愚曰大臣備局堂上引見
정조 21년
以左副承旨蔡弘遠牌不進罷職傳旨傳于李海愚曰只推更爲牌招
정조 21년
注書金履永定配代以金熙洛爲假注書
정조 21년
尹致性啓曰吏曹郞廳來言政事明日爲之事命下而判書宋煥箕在外參判徐邁修病不來參議未差不得開政云參判徐邁修卽爲牌招何如傳曰允參議亦爲牌招
정조 21년
傳于李海愚曰吏曹參議前望單子入之
정조 21년
吏曹參議前望單子入之魚用謙落㸃
정조 21년
尹致性啓曰吏曹參判徐邁修參議魚用謙牌不進推考傳旨及罷職傳旨今方捧入而開政命下之後如是違牌不卽擧行事甚未安參判更卽牌招何如傳曰允
정조 21년
尹致性啓曰吏曹參判徐邁修再牌不進推考傳旨今方捧入而開政命下之後連事違召不卽擧行事極未安所當更請牌招而係是一日三牌何以爲之敢稟傳曰參判實病果難行政云參議未差之代前望單子入之待下批牌招開政
정조 21년
申大顯啓曰臣與左副承旨蔡弘遠伴直矣纔已移職伴直無人右副承旨李海愚卽爲牌招何如傳曰允
정조 21년
以司諫鄭景祚獻納丁志元持平李垿牌不進罷職傳旨傳于李海愚曰衆所共知情病云許遞今政差出
정조 21년
有政吏批判書宋煥箕在外參判徐邁修病參議蔡弘遠左副承旨尹致性進啓曰判書宋煥箕在外未肅拜參判徐邁修牌招不進小臣獨政未安何以爲之敢稟傳曰只出緊任以李書九姜彝正兪漢寧爲承旨韓用鐸爲司諫洪受浩爲掌令崔禧延爲持平洪秀晩爲獻納閔台爀爲刑曹參判金頤柱爲知春秋李益運爲同經筵金載瓚爲藝文提學李時秀爲觀象提調閔致載爲吏曹正郞李仁行爲禁府都事李顯默爲中學敎授柳相祚爲東學敎授李遇濟爲南學敎授鄭東觀爲西學敎授學正呂榮徽崔鳳和以上竝單付前府使趙光鉉今加嘉善加資事承傳
정조 21년
兵批判書李祖源進參判柳誼參議李文會病參知申鳳朝右副承旨李海愚進以金爔爲副摠營具縉爲宣傳官李厚坤爲晉州營將判府事金文淳僉知李寅植李景彬護軍申耆副護軍李基讓李運昌副司直宋翼孝高宅謙柳相祚副司果韓光植以上竝單付
정조 21년
以大司憲望筒傳于尹致性曰前望單子入之
정조 21년
大司憲前望單子入之李城輔落點
정조 21년
禁府啓目漢城前判官柳肅之矣本府議啓帳籍之設廳修正法意甚重而身爲該郞不能預先檢束至有該吏潛自偸取倩書失火之擧事極駭然不可以未參會同移職於書役之前有所寬恕以此照律罪杖八十收贖告身盡行追奪徒二年定配私罪奉敎聞其事實當初現告可謂誤捧該郞拿處該堂推考外職雖已出代不可無故作散放送後實職如有窠口傳單付事分付該曹爲良如敎
정조 21년
傳于李海愚曰左承旨許遞今日政差出待下批待開門牌招
정조 21년
李海愚啓曰臣與左承旨申大顯伴直矣纔已許遞伴直無人右承旨尹致性所當牌招而拘於廳規不得請牌何以爲之敢稟傳曰牌招
정조 21년
尹致性以吏曹言啓曰慶尙監司李亨元守令中請由之切勿許施事祗受狀啓判付內行會前諸道守令中如有上來者今日內下送後令該曹草記事命下矣三陟府使兪漢雋漣川縣監洪勉謙纔已催促下送而平壤庶尹洪樂正處其親病輕重更爲詳問則以爲宿症沈淹時月之內萬無離捨之望云親病旣如是沈篤則不可强令赴任改差何如傳曰允
정조 21년
吏批再政啓曰平壤府庶尹今當差出而本府以營下劇邑物衆地大素稱難治不可不擇差他道有聲績已準限未準朔守令竝擬何如傳曰允以尹光濩爲平壤庶尹姜彝正爲承旨社稷令單柳肅之
정조 21년
傳于尹致性曰此時兩南尤甚邑守令何可遷轉乎無論散政都政勿爲移擬事分付湖南分等狀啓姑未上來觀於狀啓可知而海西亦然該道尤甚邑依兩南例亦勿移擬事亦爲分付
정조 21년
李海愚啓曰新除授獻納洪秀晩旣在闕中謂有情勢不爲肅謝直爲出去事甚未安推考警責何如傳曰允
정조 21년
掌令許鍒啓曰臣賦性昏愚言議巽軟本不合於淸朝耳目之任而向於賓對自多生疎率爾陳啓昨伏見傳敎下者則以詣臺臺臣停連間不爲擧論事至有承宣禁推僚臺罷職之命此莫非臣奏對屑越壞損臺體之致惶懍震懼靡所容措以此情地臣何敢一刻晏然於臺次乎請命遞斥臣職答曰臺體貴在寧激無渝則非欲遂非宜懋不撓來避何爲似緣生疎勿辭亦勿退待
정조 21년
大司諫成鼎鎭應敎鄭東榦掌令許鍒持平鄭魯榮校理朴吉源韓致應副校理洪樂游金近淳修撰洪秀晩啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行刀割答曰不允
정조 21년
大司諫成鼎鎭掌令許鍒持平鄭魯榮啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典答曰不允
정조 21년
掌令許鍒持平鄭魯榮啓曰請寢李汝莭定配之命更令王府嚴覈取服施以當律答曰不允
정조 21년
尹致性以吏曹言啓曰今此宗廟冬享大祭薦俎官以前參議魚用謙塡差矣方在罷散中不得已以刑曹參議李義綱更爲塡差之意敢啓傳曰旣受誓戒何可換差乎敍用令該曹口傳付軍職可也
정조 21년
李海愚以兵曹言啓曰依下敎承政院都使令朱得星快棍五度後出付畿營之意敢啓傳曰知道
정조 21년
李海愚以備邊司言啓曰關西先運襦衣二百四十四領紙衣二百六十五領照數捧上稱量綿品紙品亦爲看審後仍爲監封逢授於齎去禁軍沿路輸運及本道頒給等節各別惕念事措辭關飭之意敢啓傳曰知道
정조 21년
李海愚以義禁府言啓曰直提學李晩秀所啓批旨內其時禮曹判堂捧現告勘以違越受敎之律事分付該府事命下矣當該禮曹前判書閔鍾顯今方待命拿囚而取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣閔鍾顯杖一百收贖告身盡行追奪放送之意敢啓傳曰知道區別功議公罪勘放可也
정조 21년
李海愚以義禁府言啓曰注書金履永遠地定配事承傳啓下矣金履永咸鏡道慶興府遠地定配而以承傳內辭意具罪目依例發遣府羅將押送配所何如傳曰允
정조 21년
李海愚以義禁府言啓曰朴吉源杖一百以公罪收贖放送事草記批旨內知道如有功議各減一等可也事命下矣朴吉源十三代祖訔佐命功臣云功減一等杖九十以公罪收贖之意敢啓傳曰知道
정조 21년
禁府照目前承旨李肇源矣傳旨內展拜命下之後禁御兩營軍兵磨鍊單子與草記來到而不卽趁時入啓至於經宿留置之境職在該房不能照管察飭致有此前所未有之擧推考罪杖八十收贖奪告身三等私罪奉敎伊時承牌晩到則容有可恕考律區別功議以公罪勘放後草記爲良如敎
정조 21년
李海愚以義禁府言啓曰時囚罪人李肇源杖八十收贖奪告身三等照律公事判付內區別公議以公罪勘放後草記事命下矣李肇源杖八十以公罪收贖而其十代祖石亨佐理功臣云功減一等杖七十以公罪收贖放送之意敢啓傳曰知道
정조 21년
行大護軍李敬懋疏曰伏以臣伏見邸報因諫長疏辭有西南尤甚邑陞戶退限之命矣當海嶺歉荒之時軫軍民資裝之弊道狀未徹特恩先加德音所被孰不感頌而第伏念陞戶法意自來嚴重雖或有遇荒停退之例若非通一路大無之歲初不議到則其難其愼類如許矣且況抄上之法卽式年應行之規非邑邑皆爲之事捨尤甚之邑除至殘之戶而取樂土富民依例徵召揆之事理少無礙掣似此平年一有闊狹後弊所關亦云非細玆敢不避猥越之誅略效執藝之義伏乞聖明特寢成命以重軍政仍治臣瀆撓之罪以昭法綱不勝大願臣無任云云答曰省疏具悉令廟堂稟處
정조 21년
兵曹口傳政事副護軍單魚用謙
정조 21년
丁巳九月二十八日辰時上御重熙堂左承旨右承旨入侍時行左承旨申大顯右承旨尹致性記事官金履永記注官金良倜記事官吳泰曾以次進伏訖上命書傳敎曰嶺南民事有詢問者肄儀後次對來會仍命退承史以次退出
정조 21년
行都承旨趙鎭寬未肅拜行左承旨李書九坐直行右承旨姜彝正坐左副承旨尹致性坐右副承旨李海愚坐同副承旨兪漢寧坐直注書柳遠鳴病一員未差假注書金熙洛仕呂東植仕直事變假注書宋應圭仕
정조 21년
藥房提調臣李時秀左副承旨臣尹致性啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 21년
兪漢寧啓曰明日常參經筵取稟傳曰停
정조 21년
姜彝正啓曰合辭方張之時諫院無詣臺之員事甚未安除在外未署經疏批未下外未肅拜呈告人員竝卽牌招何如傳曰允
정조 21년
李海愚啓曰訓鍊大將李敬懋以掃墳事始興地今方出去矣所佩命召來請還納何以爲之而將兵之任不可一刻無摠察之人何以爲之敢稟傳曰仍佩往來往來間壯勇大將兼察牌招聽傳敎
정조 21년
傳于兪漢寧曰諸承旨持公事入侍
정조 21년
兪漢寧啓曰吏曹郞廳來言承旨有闕政事取稟傳曰當日爲之
정조 21년
兪漢寧以弘文館言啓曰臣與修撰洪秀晩伴直矣移拜獻納修撰趙德潤副修撰宋祥濂俱在外修撰一員副修撰一員未差本館下番闕直事甚未安應敎鄭東榦校理韓致應副校理金近淳洪樂游竝卽牌招以爲推移姑降入直之地何如傳曰允
정조 21년
以應敎鄭東榦校理韓致應副校理金近淳洪樂游牌不進罷職傳旨傳于兪漢寧曰只推
정조 21년
兪漢寧以弘文館言啓曰本館下番闕直事甚未安今日政新除授玉堂待下批牌招入直何如傳曰允
정조 21년
兪漢寧以吏曹言啓曰新除授平壤府庶尹尹光濩呈狀內矣身八耋偏母素抱貞疾近當初寒挾感添苦而矣身終鮮兄弟藥餌調將依靠無人目下離捨旣無其路千里將往亦非可論促敎之下萬無登途之望卽爲入啓遞罷云其親病旣如是沈篤則有難强令赴任改差何如傳曰允本職如已出代待窠調用庶尹之代今日政差出待下批明日辭朝可也
정조 21년
有政吏批判書宋煥箕在外未肅拜參判徐邁修病參議蔡弘遠同副承旨兪漢寧進啓曰判書宋煥箕在外未肅拜參判徐邁修病不來小臣獨政未安何以爲之敢稟傳曰只出緊任以趙鎭寬爲承旨柳相祚爲修撰宋翼孝爲副修撰柳畊爲宗簿正廣興守金基厚司䆃僉正趙鎭完相換任希厚爲平壤庶尹
정조 21년
兵批判書李祖源參判柳誼參議李文會病參知申鳳朝進右副承旨李海愚進護軍申大顯副護軍李肇源洪範五副司直鄭景祚丁志元李垿副司果鄭東觀以上竝單付
정조 21년
以慶尙監司李亨元狀啓朔膳袖子無路充數莫重進上不得以本色封進不勝惶恐待罪事傳于兪漢寧曰勿待罪事回諭
정조 21년
持平崔禧延啓曰請寢李汝莭定配之命更令王府嚴覈取服施以當律新除授大司憲李城輔時在京畿驪州地司諫院司諫韓用鐸時在江原道原州地請竝斯速乘馹上來事下諭答曰不允下諭事依啓
정조 21년
李海愚以備邊司言啓曰卽見全羅監司李得臣狀啓則以爲來十一月當禁衛軍上番時兵使之親點上送自是令甲而自兵營距益山半千里之遠往來廚傳爲弊不些況今歉歲沿路災民之奔走把役實爲可悶禁衛軍點送一款以益山附近營將代行事請令廟堂稟旨分付矣帥臣往來其弊不些雖在常年宜所軫念依狀請以附近營將代行之意分付何如傳曰允
정조 21년
李海愚以備邊司言啓曰卽見忠淸監司韓用和報備局辭緣則以爲本道雙樹安興兩山城餉穀移轉分俵所在各邑或被災尤甚或穀簿最少今若盡數責納於城倉則來春接濟實有難繼之歎而遠地運輸爲弊不些依昨年再昨年已例三分一則趁今還納於城倉三分二則姑爲捧留於邑倉以爲待明秋畢納爲辭矣城餉體重雖不敢直請於年分狀啓當納各邑亦多被災兩年已例各有可據依所報施行事分付何如傳曰允至於雙樹山城餉穀年前筵敎之外法意又自別近來典守之方不若古惟在卿等時時察飭之如何若以城餉爲體重不爲狀請只爲報司其可曰知體重乎該道道臣推考此後城餉去就若非疏請或狀請毋得許施以此意關飭守摠營及諸道可也
정조 21년
李海愚以備邊司言啓曰卽見忠淸監司韓用和災實分等狀啓則恩津等九邑置之尤甚連山等十七邑鎭置之之次洪州等二十九邑置之稍實仍以爲事目災一千七十結外不足災八千七百二十七結七十二負八束特令加劃後錄諸條竝請令廟堂稟旨分付尤甚恩津等九邑稍待冬深春開隨其民勢緩急營邑相議方便接濟之道從當觀勢追後論啓爲辭矣其一三軍門保米及樂工保米尤甚邑限折半以錢代捧事也其一牙山貢津倉所屬七邑大同米裝載依前擧行事也其一尤甚邑限明秋勿定配所事也其一推奴徵債限明秋防塞事也本道年事雖優於兩南不可謂均登分等依狀請施行加請災結之至於八千七百二十餘結太過所料地部事目災一千七十結外加劃三千九百三十結以準五千結之數則本道畓摠不過爲六萬餘結以此五千結之數酌量均俵設有如干流來舊頉恐無不足之慮以此分付三軍門保米及樂工保米尤甚邑折半代錢事保米之弊悉入俯燭而別般矯救之前輒許代錢亦多窒礙不便之端且異於通一道大無之年置之向以保米濫捧事該營將臣至被重譴則外邑收捧之節另加操切然後京營精捧之效始可下究以此嚴飭貢津倉所屬七邑大同米勿與該倉田稅同時裝載事已成近例竝與尤甚邑勿定配所推奴徵債限明秋防塞事依狀請施行何如傳曰允尤甚邑各色保米折半代錢事可矜豈比於還民依狀請許施可也
정조 21년
姜彝正以義禁府言啓曰閔鍾顯杖一百收贖告身盡行追奪照律草記批旨內區別功議公罪勘放可也事命下矣閔鍾顯杖一百以公罪收贖而其高祖維重保社原從功臣驪陽府院君五寸親云功議各減一等杖八十以公罪收贖之意敢啓傳曰知道
정조 21년
姜彝正以義禁府言啓曰漢城府前判官柳肅之照律公事判付內聞其事實當初現告可謂誤捧該郞拿處事命下矣當該漢城府主簿李義祿今方待命拿囚之意敢啓傳曰分揀放送
정조 21년
丁巳九月二十九日辰時上御誠正閣藥房入診諸承旨持公事同爲入侍時藥房提調李時秀副提調姜彝正行左承旨李書九左副承旨尹致性右副承旨李海愚同副承旨兪漢寧假注書金熙洛呂東植記注官金良倜記事官吳泰曾檢校直閣金勉柱醫官柳光翼金孝儉李周憲朴春源李惟鑑吳仁豐丁希泰以次進伏訖時秀曰日候過涼聖體若何上曰一樣矣時秀曰寢睡水剌之節何如上曰一樣矣時秀曰王大妃殿氣候何如上曰一樣矣時秀曰惠慶宮氣候何如上曰一樣矣時秀曰醫官待令入診何如上曰置之上曰傳香承旨馳詣宗廟景慕宮奉審摘奸以來出榻敎上曰司饔僉正爲誰與金基厚相換使之入直可也上曰柳光翼留待康命吉入來議定中宮殿湯劑可也時秀曰臣亦當留待藥院矣上曰兵刑換房出榻敎漢寧讀奏慶尙監司李亨元狀啓朔膳袖子無路充數惶恐待罪事海愚讀奏咸鏡監司李鼎運啓本罪人丁載德明川府到配事分書判付訖上命書榻敎曰未下直守令當日辭朝命退諸臣以次退出
정조 21년
丁巳九月二十九日辰時上御重熙堂左承旨入侍時行左承旨李書九假注書呂東植記事官承膺祚吳泰曾以次進伏訖上命書榻敎曰中宮殿進御香蘇飮前方中紫丹香加五分二貼更爲煎入上曰昨日所下冊子中甲寅年條蠲惠之政亦或有漏落處卿須更考定例釐正可也命退承史以次退出
정조 21년
丁巳九月二十九日午時上御重熙堂右副承旨入侍時右副承旨李海愚假注書呂東植記事官承膺祚吳泰曾以次進伏訖上曰金基厚旣在廚院則仍爲入直廟享執事則以他人塡差事分付銓曹可也賤臣承命出傳仍命退承史以次退出
정조 21년
行都承旨趙鎭寬未肅拜行左承旨李書九坐行右承旨李敬一坐左副承旨李儒慶坐右副承旨李肇源坐直同副承旨李海愚坐直注書柳遠鳴病一員未差假注書金熙洛仕呂東植仕直事變假注書宋應圭仕
정조 21년
李肇源啓曰明日宗廟冬享大祭齋戒相値視事頉稟之意敢啓傳曰知道
정조 21년
李海愚啓曰來初五日朝參日次矣敢稟傳曰停
정조 21년
李海愚啓曰刑曹參判閔台赫除拜後過三日不爲出肅事甚未安依定式推考警責仍卽牌招察任何如傳曰允
정조 21년
傳于李書九曰左承旨入侍
정조 21년
傳于李海愚曰發遣吏郞諸執事淸齋與否摘奸以來
정조 21년
傳于李海愚曰右承旨左副承旨同副承旨許遞令該曹口傳付軍職其代前望單子入之待下批牌招
정조 21년
承旨前望單子入之李敬一李儒慶李肇源落點
정조 21년
兵曹口傳政事行護軍姜彝正行副護軍尹致性尹漢寧以上竝單付
정조 21년
傳于李肇源曰陞庠課製胡大事也而輒以愆限本館草記臺諫上疏添一酬應之端容有如許之紀綱乎以制煩之意合製使之仍留出榜則司謁以明年正月出榜分付云而今日始因知申未肅拜事因政院微稟而知之矣當該司謁令攸司科治知申則待明日合製設行後出牌
정조 21년
以大司諫成鼎鎭牌不進罷職傳旨傳于李儒慶曰只推以副修撰宋翼孝牌不進罷職傳旨傳于李海愚曰只推
정조 21년
李肇源以備邊司言啓曰卽見全羅監司李得臣狀啓則以爲道內兩麥數本不敷以其應分較量民戶每難排比沿海被歉之民來頭聊活之資專在於種麥兩麥留庫中特許量宜加分事請令廟堂稟旨分付矣嗣歲農糧專靠兩麥之廣播而種子若是苟艱則不可不及時助耕而本道牟耕雖曰最晩凍節已近依狀請許施卽令略綽分排後修成冊上送具由狀聞之意分付何如傳曰允
정조 21년
李肇源以備邊司言啓曰諸道糴簿中停退條舊還條多不區別久益紊雜故自本司屢次行會修正以來而尙患錯亂仍而置之則不但諸道之眩於擧行本司亦無以按簿瞭然自丙辰年以上無論停退條未捧條一倂屬之舊還必待本司稟定行會而收捧自今年爲始別爲定式當年停退者翌年不待廟堂知委與新還一體準捧如或翌年仍爲停退則自其明年始屬舊還而還穀畢捧狀啓中以依定式屬之舊還之意措辭登聞事分付八道四都何如傳曰允
정조 21년
持平崔禧延啓曰守令之職卽所以體九重分憂之念任百里牧民之責而刑杖之具皆用較定之制者寔出於我聖上好生之德意也苟有枉法殺人則其罪罔赦而今此昌原府二十五人殺死之事何其酷也何其冤也噫彼李汝節以遐方卑微之類荷聖明拂拭之恩屢典郡邑不思圖報殘虐貪饕卽其平生伎倆而及叨南邑益肆暴虐數年之內擅殺人命若是夥然其中亦多有至慘而至冤者則其心之忍胡至於此噫殺人者其律至嚴一人猶然況此近三十人之多乎其蔑法戕人之罪不可歸之於因公邂逅之科今若以官長之故不用當施之律只行編配之典則無辜之冤無可雪之道償命之法無可用之地矣請寢李汝節定配之命更令王府嚴覈取服施以當律答曰不允
정조 21년
丁巳十月初一日辰時上御誠正閣諸承旨持公事入侍時行左承旨李書九行右承旨姜彝正左副承旨尹致性右副承旨李海愚同副承旨兪漢寧假注書金熙洛呂東植記事官承膺祚吳泰曾檢校待敎沈象奎以次進伏訖上命書榻敎曰中宮殿進御香蘇飮自今日停止海愚讀奏黃海水使申大偀啓本都試試取事書判付訖致性彝正書九以無公事先退上命書傳敎曰戶刑換房上曰刑曹參判何不出肅耶漢寧曰俄者陳疏到院而有實病云矣上命書傳敎曰飭已施驪州牧使李秉鼎外補分揀前牧使仍任使之除朝辭命退諸臣以次退出
정조 21년
丁巳十月初一日午時上御便殿右副承旨入侍時右副承旨李海愚假注書呂東植記事官承膺祚吳泰曾以次進伏訖上曰鑄字所仕進抄啓文臣入來可也賤臣承命出傳與副司正洪奭周偕入進伏上敎奭周曰華城賡載詩皆入儀軌耶奭周曰御製則謄入而賡進諸詩竝不錄矣上曰出與二直提學相議賡進諸詩中整理堂郞大臣閣臣及外賓所作竝爲謄載入於今番諺翻而人瑞錄諸詩亦爲謄入可也命退諸臣以次退出
정조 21년
丁巳十月初一日申時上御便殿左承旨入侍時行左承旨李書九假注書呂東植記事官承膺祚金景煥以次進伏訖上曰卿在有司之任備局事務務盡修擧而本司文簿頗爲疎略卿須蒐輯可據之文蹟成出一冊以便考閱之地而向來使趙鎭寬添補惠政要覽竝爲取見而抄入可也今人之不及古人者精力也若有文蹟之成置則後來者雖或有不鍊於事務者亦必藉此而有所依據矣此等事皆實地工夫也似勝於左傳監印卿須着力可也命退承史以次退出
정조 21년
行都承旨趙鎭寬未肅拜行左承旨李書九坐行右承旨李敬一坐直左副承旨李儒慶坐直右副承旨李肇源在外同副承旨李海愚坐注書柳遠鳴病一員未差假注書金熙洛仕呂東植仕直事變假注書宋應圭仕
정조 21년
傳于李書九曰傳香承旨馳詣宗廟奉審摘奸以來
정조 21년
傳于李敬一曰右承旨入侍
정조 21년
李海愚啓曰水原留守徐有隣前留守趙心泰依下敎來待矣傳曰入侍
정조 21년
李海愚以弘文館言啓曰新除授修撰柳相祚時在慶尙道安東地經筵入番事緊請斯速乘馹上來事下諭傳曰依啓
정조 21년
李海愚以弘文館言啓曰本館下番闕直事甚未安應敎鄭東榦校理韓致應副校理金近淳洪樂游副修撰宋翼孝旣有只推之命副修撰宋翼孝卽爲牌招入直應敎鄭東榦校理韓致應副校理金近淳洪樂游一體牌招察任何如傳曰允
정조 21년
李海愚以都摠府言啓曰今日入直內三廳武兼禁軍及軍兵等當爲中日習射而宗廟冬享大祭齋戒相値不得爲之之意敢啓傳曰知道
정조 21년
李海愚以御營廳言啓曰本廳字內興仁門南邊第一城廊近處體城頹毁七間許今已畢築而女牆仍爲始役矣把守軍依例撤罷之意敢啓傳曰知道
정조 21년
丁巳十月初二日辰時上御誠正閣右承旨入侍時行右承旨李敬一假注書呂東植記注官金良倜記事官承膺祚以次進伏訖上命書榻敎曰中宮殿進御消滯溫胃湯三貼製入上曰平壤庶尹入侍出榻敎賤臣承命出傳與平壤庶尹任希厚偕入進伏希厚進奏職姓名上曰爾家尙在華城耶希厚曰臣雖買建而入處者臣之子出後於宗家者也上曰特除宣諭下去善爲之也希厚先退上命書傳敎曰左副承旨入侍又命書傳敎曰右副承旨入侍賤臣承命出傳左副承旨李儒慶右副承旨李肇源進伏上敎肇源曰何時當呈覲由唐之陽城敎諸生歸覲往在先朝以此飭泮儒承宣知之耶儒慶曰臣亦知之矣上曰予之使右副往覲者亦以此也上敎敬一曰寧越自是好水土卿之從弟作宰是邑眼病漸愈耶敬一曰恩除惶感而病則尙爾云矣命退承史以次退出
정조 21년
丁巳十月初二日辰時上御重熙堂左承旨入侍時行左承旨李書九假注書呂東植記注官金良倜記事官承膺祚以次進伏訖上曰分留案每年何時上來乎書九曰每於七八月間上來矣上曰諸道所來者竝皆釐正可也上曰前戶判入來乎書九曰方入內局云矣上曰田賦考出付前戶判每張分標道名以便考覽之地可也命退承史以次退出
정조 21년
丁巳十月初二日午時上御重熙堂水原留守前留守入侍時同副承旨李海愚假注書呂東植記注官金良倜記事官承膺祚水原留守徐有隣前留守趙心泰以次進伏訖上曰華城事向筵未畢之奏今有所加詳否有隣曰別無他更詳條件而以軍制磨鍊事更爲成節目笏記以待矣上曰笏記入之仍敎心泰曰此所論列卿必與議果以爲何如心泰曰事皆草創未及成制凡此設施皆所慮始姑未知畢竟實效之如何而大體則皆好矣命退諸臣以次退出
정조 21년
行都承旨趙鎭寬坐行左承旨李書九坐直行右承旨李敬一坐左副承旨李儒慶坐直右副承旨李肇源在外同副承旨李海愚陳疏徑出注書柳遠鳴病一員未差假注書具得魯仕呂東植仕直事變假注書宋應圭仕
정조 21년
李儒慶啓曰大司憲李城輔執義申禹相在外掌令許鍒持平鄭魯榮崔禧延呈辭掌令洪受浩未肅拜監察茶時之意敢啓傳曰知道
정조 21년
李儒慶啓曰明日聖節望闕禮習儀時憲府無進參之員除在外外未肅拜呈告人員竝待開門牌招以爲進參之地何如傳曰允
정조 21년
趙鎭寬啓曰假注書金熙洛身病猝重勢難察任今姑改差何如傳曰允
정조 21년
金熙洛改差代以李弘謙爲假注書
정조 21년
李儒慶啓曰京畿監司李在學依下敎來待矣傳曰入侍
정조 21년
李弘謙在外代以具得魯爲假注書
정조 21년
李儒慶以弘文館言啓曰本館下番闕直已至多日事甚未安應敎鄭東榦校理韓致應副校理金近淳洪樂游副修撰宋翼孝旣有只推之命副修撰宋翼孝卽爲牌招入直應敎鄭東榦校理韓致應副校理金近淳洪樂游一體牌招察任何如傳曰允
정조 21년
以應敎鄭東榦校理韓致應副校理金近淳洪樂游副修撰宋翼孝牌不進罷職傳旨傳于李儒慶曰只推
정조 21년
李儒慶以兵曹言啓曰去秋三朔能麽兒考講時武臣兼宣傳官張漢籌部將崔命柱等二次不通武臣兼宣傳官曺慶夏尹孝達部將金尙埰等一次不通竝依定式從重推考何如傳曰允
정조 21년
同副承旨李海愚疏曰伏以新除授右承旨臣李敬一卽臣之姨母夫也揆以格例在下當遞伏乞聖明亟命有司照例遞改以存公格千萬幸甚臣無任云云省疏具悉疏辭下該曹稟處
정조 21년
丁巳十月初三日辰時上御誠正閣諸承旨持公事入侍時行左承旨李書九行右承旨李敬一左副承旨李儒慶假注書金熙洛呂東植記注官金良倜記事官承膺祚原任待敎李存秀以次進伏訖上命書榻敎曰中宮殿進御溫肺順氣散五貼製入敬一讀奏江原監司徐有防啓本旌善郡反庫事儒慶讀奏全羅兵使申鴻周啓本式年武科初試濟州三邑入格人開錄事分書判付訖書九曰昨日所下田賦考出付前戶判使之移錄畓摠而分留案則將何以釐正耶上曰諸道定例不一或有各衙門米穀各穀諸名色一一分書處或有只書穀摠而不分諸條處自備局出一凡例付之諸道以爲均一之地可也命退諸臣以次退出
정조 21년
丁巳十月初三日辰時上御重熙堂京畿監司入侍時行都承旨趙鎭寬假注書呂東植記事官承膺祚吳泰曾京畿監司李在學以次進伏訖上敎在學曰今番巡路農形果如何及秋所出之不實老農亦所不料云然否在學曰始謂豐稔及其登場大違所料云矣然而今年畿農不可謂不免歉年分狀啓將不可爲分等而至於沿海諸邑之舊還停代則當有酌量報備局者矣上曰此則似然矣在學曰臣於光陵奉審時陵官以爲白虎邊雜木太盛落葉雜亂略略剪去似好云故臣亦以爲好矣而不敢自下擅便矣上曰使陵官漸次剪去可也在學曰臣於今番奉審之行英陵寧陵補土處一一巡審則塡以木石覆以莎草目下所見誠爲完好而第聞局內諸處汰決之患比比有之故一依今夏節目從便塡補之意面飭於陵官而大處則報於禮曹及臣營以爲稟達之地小處則自本陵先爲擧行後報其形止事更爲出擧條定式施行何如上曰依爲之擧行之專一畿營勝於該曹陵寢所奉地方卽畿邑而畿伯又有春秋奉審之節且久任畿伯勝於禮判者乎曾亦以此下敎於畿伯諸人者驪州陵寢外各陵依此爲之此意分付諸寢郞可也出擧條在學曰辛亥春間因兩陵役處經紀之事其時道臣知委於驪州牧以結錢五百五十餘兩貿取木石以置而不爲入用矣今番之役石子則盡爲取用木塊則仍又不用如前露置於陵內及江邊諸處而今至七年之久盡爲腐敗實無可用之處而所入價錢尙不會減自該廳年年督納云其所貿取旣爲役處則今不可以木物之不用徵出本價於該邑以此木物付之本官使之方便區處以報結錢而不足之數依例以儲置米會減何如上曰依爲之出擧條在學曰楊州佛巖石泉兩寺卽九陵寢造泡之寺故年前自營邑顧助修建而所居僧徒不過爲七八人貧殘最甚不能成樣旣無聊賴之道將有渙散之慮今番巡路聞其所訴則願依西五陵造泡寺例劃給他道寺刹之願屬者以爲藉力之資云旣有他寺之例則其在顧恤之道不可不許施自臣營更爲詳問於僧徒以他道寺刹中可合兩寺定給而移文禮曹自禮曹發關於該道以爲劃給之地似好故敢此仰達矣上曰依爲之造泡寺之修建爲所重祭享與所關守護也至於屬寺之許劃雖曰近例其在顧見之道不可不爲之而每寺屬寺各給一寺足矣西道造泡寺之屬三寺過矣其中一寺移屬於東道造泡寺而東道則所重尤有自別進排之節比西道亦爲夥多以一寺加劃草記事分付該曹此外屬寺如有一寺外加劃處以一寺釐正此是拔例之特恩若有屬寺加劃處必也筵稟後草記然後許劃切勿自該曹擅定雖以諸道言之如非筵稟行會勿爲施行事令廟堂分付諸道可也出擧條在學曰朔寧郡稷還二萬餘石之每年分給實爲邑民至切之弊故臣於今春以一萬石作錢貿租之意筵稟蒙允卽爲知委於該邑五千石則每石一兩從民願收捧分俵各邑已爲準折貿租而五千石則以價錢之難於一時辦出使之待秋成收捧矣見今畓農大違初料各邑租價比夏間懸殊準折移貿其勢末由五千石作錢一款今姑置之依前以本色收捧更待年豐作錢移貿而大抵還弊之至此專由於營賑稷之每年盡分雖或若干作錢不出多年石數自如今若以常賑穀移錄則可減其分給之數而衙門各異移錄爲難且峽邑則稷還在在夥然野邑則本非宜稷之土雖欲移轉亦無其路其所救弊惟是作錢移貿一條路而已而移貿之前又若盡分則其弊當如前矣營賑穀之盡分固是法例而民弊如此恐宜有一時變通之道該邑營賑稷限移貿前姑勿盡分依常賑穀例施行以爲目下救弊之地似合事宜令廟堂稟處何如上曰依爲之相當宜土穀移貿之道先爲留意以爲除弊之地而雖欲移貿若如年前之爲則民當受其弊無異於勒徵此一款依嶺啓判下惕念擧行可也出擧條上敎鎭寬曰卿連住泮中今始出肅乎鎭寬曰然矣上曰士習見果如何鎭寬曰臣亦曾見陞庠而見今士習大不如古矣命退諸臣以次退出
정조 21년
行都承旨趙鎭寬成均館進行左承旨李書九坐行右承旨李敬一坐直左副承旨未差右副承旨魚用謙坐直同副承旨尹光顔在外未肅拜注書柳遠鳴病一員未差假注書呂東植拿處李允謙仕直事變假注書宋應圭仕
정조 21년
李書九啓曰臣書九今日聖節望闕禮習儀進去下直之意敢啓傳曰知道
정조 21년
傳于李儒慶曰望闕禮習儀後明日日次次對來會
정조 21년
李儒慶啓曰假注書具得魯身病猝重勢難察任今姑改差何如傳曰允
정조 21년
具得魯改差代以李允謙爲假注書
정조 21년
承旨前望單子入之魚用謙尹光顔落點
정조 21년
魚用謙以弘文館言啓曰本館下番闕直已至多日事甚未安今日政新除授玉堂待下批仍卽牌招以爲推移入直之地何如傳曰允
정조 21년
魚用謙啓曰吏曹參判徐邁修參議蔡弘遠牌不進推考傳旨及罷職傳旨今方捧入而開政命下之後如是違牌不卽擧行事甚未安參判更爲牌招何如傳曰參議只推更爲牌招
정조 21년
有政吏批判書宋煥箕在外參判徐邁修病參議蔡弘遠進行右承旨李敬一進啓曰判書宋煥箕在外未肅拜參判徐邁修牌招不進小臣獨政未安何以爲之敢稟傳曰只出緊任以金孝秀爲獻納韓光植爲應敎柳河源爲校理李顯默爲副修撰李祖承爲刑曹參判尹光濩爲顯隆園令申耆爲戶曹參判司僕主簿李學彬監察金鋼相換李鎭宅爲開城經歷
정조 21년
以顯隆園令尹光濩落點望筒傳于魚用謙曰聞有老親京職中相換
정조 21년
顯隆園令尹光濩典牲判官宋厚淵相換
정조 21년
兵批判書李祖源病參判柳誼入直進參議李文會病參知申鳳朝病左副承旨李儒慶進大護軍李秉鼎護軍鄭益祚趙光鉉副護軍李海愚竝單付
정조 21년
傳于李敬一曰諫啓初不畢其說則豈可依發啓例書入乎未成篇之具書何異於不簡通之擧條乎當該捧入之承旨受書之注書拿問捧供臺啓何等體重則豈爲無前例之事乎諫長事亦不察遞差
정조 21년
魚用謙啓曰當該承旨拿問捧供事命下矣左副承旨李儒慶遞差傳旨捧入之意敢啓傳曰知道
정조 21년
魚用謙啓曰臣與左副承旨李儒慶伴直矣纔已拿問出去伴直無人行右承旨李敬一所當牌招而拘於廳規不得請牌何以爲之敢稟傳曰牌招